NEUVOSTON ASETUS (ETY) N:o 231/87,
annettu 26 päivänä tammikuuta 1987,
maito- ja maitotuotealan yhteisestä markkinajärjestelystä annetun asetuksen (ETY) N:o 804/68 muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen,
ottaa huomioon Euroopan parlamentin lausunnon(1),
sekä katsoo, että
asetuksen (ETY) N:o 804/68(2), sellaisena kuin se on viimeksi muutettuna asetuksella (ETY) N:o 1335/86(3), 26 artiklassa säädetään koulujen oppilaille toimitettavalle maidolle ja erilaisille maitotuotteille myönnettävästä tuesta; olisi säädettävä mahdollisuudesta myöntää tätä tukea myös erittäin vähävaraisille henkilöille olosuhteiden niin vaatiessa; ottaen huomioon tämän mahdollisuuden olisi täsmennettävä, että tässä tapauksessa tuen on mahdollistettava kyseisten tuotteiden ilmaisjakelu, ja olisi tarkoituksenmukaista lisätä näiden tuotteiden luetteloon yhteisen tullitariffin nimikkeeseen 04.03 kuuluvat tuotteet,
ON ANTANUT TÄMÄN ASETUKSEN:
1 artikla
Lisätään asetuksen (ETY) N:o 804/68 26 artiklaan 5 kohta seuraavasti:
"5. Edellä olevia 1-4 kohtaa voidaan soveltaa erittäin vähävaraisiin henkilöihin asianomaisen jäsenvaltion hyväksymien hyväntekeväisyysjärjestöjen tai, jos tällaisille järjestöille ei ole annettu minkäänlaista hyväksyntää kyseisessä jäsenvaltiossa, komission hyväksymien hyväntekeväisyysjärjestöjen välityksellä.
Tässä tapauksessa tuki:
- myönnetään 1 kohdassa tarkoitettujen tuotteiden ilmaisjakelun mahdollistamiseksi,
- voidaan myöntää myös yhteisen tullitariffin nimikkeeseen 04.03 kuuluvien tuotteiden ilmaisjakeluun."
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä tammikuuta 1987.